หนูอายุ16ปีค่ะ อยู่ต่อหน้าทุกคนหนูจะทำตัวว่ามีความสุขตลอดเวลาเลย ถึงบางทีจะไม่ได้รู้สึกแบบนั้นจริงๆ เวลาเศร้าก็จะระบายออกมาด้วยการร้องไห้ค่ะ แต่ร้องทั้งวันเลย แล้วถ้ายิ่งทะเลาะกับคนในครอบครัวมาก็จะมีหยิกแขนตัวเอง เกาแขน เคยคิดอยากฆ่าตัวตายอยู่หลายรอบมาก หนูชอบรู้สึกว่าหนูจะเกิดมาทำไม หนูทรมานที่รู้สึกแบบนี้มาก อันนี้เรียกอาการอะไรหรอคะ แล้วควรพบแพทย์มั้ย
สวัสดีค่ะ อาการเศร้า ร้องไห้บ่อย ทำร้ายตนเอง มีความคิดอยากฆ่าตัวตาย แสดงว่ามีอาการของซึมเศร้า โดยหากอาการซึมเศร้าเป็นมานาน และส่งผลกระทบต่อการดำรงชีวิตประจำวัน ก็ถือเป็นโรคซึมเศร้าได้ ซึ่งเป็นโรคที่ประกอบด้วยการเปลี่ยนแปลงต่างๆ ดังนี้1.อารมณ์เปลี่ยนไป คือกลายเป็นคนเศร้าสร้อย หดหู่ ไม่แจ่มใส ไม่สดชื่น สะเทือนใจง่าย ร้องไห้บ่อย เบื่อหน่ายไปหมดทุกสิ่งอย่าง สิ่งที่เคยชอบทำก็ไม่ชอบทำ รู้สึกไม่มีความสุข บางคนอาจหงุดหงิด ฉุนเฉียวง่าย อารมณ์ร้อนขึ้น2. ความคิดเปลี่ยนไป มองอะไรก็รู้สึกแย่ไปหมด มองเห็นแต่ความผิดพลาดของตนเอง มองไม่เห็นอนาคต หมดหวัง ท้อแท้ รู้สึกตนเองไร้ค่า ไม่มีความมั่นใจในตัวเอง รู้สึกเป็นภาระกับคนอื่น คิดถึงเรื่องการตายอยู่บ่อยๆ หรืออาจถึงขั้นวางแผนการตายและทำร้ายตนเองได้3. สมาธิความจำแย่ลง หลงลืมง่าย จิตใจเหม่อลอย ประสิทธิภาพในการทำงานลดลง ทำงานผิดๆถูกๆ4. อาการทางกาย เช่น อ่อนเพลีย เหนื่อยล้า นอนหลับยาก หรือนอนมากไป เบื่ออาหาร น้ำหนักลด ปวดเมื่อยตัว ปวดหัว ท้องอืด ท้องผูก เป็นต้น5. การเรียนหรือการงานแย่ลง6. อาการโรคจิต มักพบในผู้ที่มีโรคซึมเศร้ารุนแรง เช่น อาการหลงผิด ประสาทหลอนทั้งนี้ โรคซึมเศร้า อาจมีสาเหตุมาจากโรคทางกายได้ เช่น มีภาวะไทรอยด์ต่ำ ขาดวิตามินบางอย่าง เนื้องอกในสมอง สมองอักเสบ เป็นต้นในเบื้องต้น แนะนำควรเล่าให้ผู้ปกครองฟังถึงอาการที่เราเป็นอยู่ เพื่อจะได้รับรู้ถึงความผิดปกติของเรา แม้จะยังไม่มีใครเข้าใจเราก็ตาม หรืออาจเล่าให้ครู อาจารย์ฟังก็ได้ค่ะ อย่างน้อยจะได้มีคนที่ทราบถึงความผิดปกติของเรา และควรไปจิตแพทย์ โดยทั้งนี้ ผู้ปกครองควรเป็นคนพาไป หรือให้อาจารย์พาไป ก็ได้ค่ะ ซึ่งในขั้นต้น แพทย์อาจสาเหตุของโรคทางกายว่ามีอยู่หรือไม่ หากไม่มี การรักษา ก็มีทั้งการใช้ยา และการรักษาทางจิตบำบัดค่ะ ไม่ควรปล่อยให้อาการความรู้สึกผิดปกติต่างๆ เป็นมากขึ้นเรื่อยๆ ค่ะการเป็นโรคซึมเศร้า ก็เหมือนกับการเป็นโรคอื่นๆ หากได้รับการรักษาที่ถูกวิธี โรคก็จะทุเลาลง อารมณ์ความรู้สึกผิดปกติต่างๆ ก็จะหายเป็นปกติได้ในที่สุดค่ะ เป็นกำลังใจให้ค่ะ